উর্দিধারী এক পুলিশকর্মী, এবং আর তাঁর পাশে কয়েকটি নোটের ছবি। 
বুধবার রাত থেকে এই ছবিই ফেসবুকে ভাইরাল। সাধারণত এমন ছবি দেখলে মনে হবে, পুলিশ বোধ হয় আবার ঘুষ নিয়েছে।
কিন্তু সেই ধারণাই বদলে দিয়েছেন বালি ট্রাফিক গার্ডের এএসআই অমল কর্মকার। না, ঘুষ নেননি অমলবাবু। বরং বাড়িতে মানিব্যাগ ফেলে আসা এক বাইক আরোহীকে পাঁচশো টাকা দিয়ে সাহায্য করেছেন তিনি। বিপদের সময়ে অমলবাবুর থেকে সাহায্য পাওয়া সেই যুবকই ঘটনার বিবরণ ফেসবুকে দিয়েছিলেন। সেই পোস্টই এখন রীতিমতো ভাইরাল।
 
বুধবার থেকে তেইশ হাজারেরও বেশি শেয়ার হয়েছে ওই পোস্ট। কমেন্ট পড়েছে উনিশ হাজারের বেশি। ইন্টারনেটের লাইক, শেয়ার ছাড়িয়ে বাস্তবেও নায়ক আন্দুলের বাসিন্দা ৪৯ বছরের এই এএসআই। শুক্রবার সকালেও যখন তিনি রাস্তায় ডিউটি করছেন, তখন তাঁকে চিনতে পেরে বহু মানুষ এসে ধন্যবাদ জানিয়ে গিয়েছেন।

এই বিষয়ে অন্যান্য খবর

কলকাতায় ‘হিরো’ ইলিয়াস, পুজোয় কী ভাবে নজর কাড়লেন এই পুলিশকর্মী


ঘটনার সূত্রপাত গত বুধবার। দমদম ক্যান্টনমেন্টের বাসিন্দা একটি বেসরকারি সংস্থার কর্মী কামনাশিস সমাদ্দার বাইক চালিয়ে অফিসের কাজেই ব্যান্ডেল যাচ্ছিলেন। দক্ষিণেশ্বর পার করার পরই তাঁর বাইক থামিয়ে কাগজপত্র দেখতে চান ওই এএসআই। কামনাশিসবাবু তখন খেয়াল করেন, তিনি তাঁর মানিব্যাগটিই ভুলে বাড়িতে ফেলে এসেছেন। তার মধ্যেই ছিল বাইকের কাগজপত্র, ড্রাইভিং লাইসেন্স।

কামনাশীষ সমাদ্দার। ছবি ফেসবুক থেকে
বাড়িতে ফোন করে হোয়াটসঅ্যাপে গাড়ির কাগজপত্র, লাইসেন্সের ছবি পাঠাতে বলেন কামনাশিস। সেই ছবি দেখে তাঁকে ছেড়েও দেন অমলবাবু। কিন্তু এর পরেই কামনাশিসকে চমকে দিয়ে তাঁকে পাঁচশো টাকা দিতে চান ওই পুলিশকর্মী।
পুলিশের এ হেন ব্যবহারে অবাকই হন কামনাশিস। ফেসবুকে তিনি লিখেছেন, ‘‘আমি অনেকক্ষণ তাঁর মুখের দিকে হাঁ করে তাকিয়ে রইলাম! ভাবলাম, এ বার কোন বিপদে পড়তে যাচ্ছি? আমি বললাম, না স্যর দরকার নেই। আমি বাড়ি ফিরে যাচ্ছি। উনি বললেন, ৫০০ টাকার জন্য অফিস ফাঁকি দেবেন? টাকাটা নিন না স্যর।" 
তিনি যে প্রথমে ওই পুলিশকর্মীকে বিশ্বাস করতে পারেননি, তা স্বীকার করে নিয়েছেন কামনাশিস। অমলবাবুর দেওয়া টাকাগুলি জাল কি না, তা যাচাই করতে কিছুটা দূরে গিয়ে কোল্ড ড্রিংক কেনেন তিনি। এর পরেই তাঁর ভুল ভাঙে। যোগাযোগ করা হলে কামনাশিস বললেন, ‘‘ওঁর উপরে সন্দেহ করে আমি নিজেই নিজের উপরে লজ্জিত। আসলে পুলিশ মানেই তো মনে হয়, আবার নাজেহাল হতে হবে...। তাই প্রথমে ওঁকে বিশ্বাসই করতে পারছিলাম না। পরে অবশ্য সারাদিন ওঁর কথাই ভেবেছি। আসলে ভাল মানুষ তো এখনও আছেন। আমি ঠিক করেই রেখেছিলাম, উনি আমায় প্রকৃত সাহায্য করে থাকলে ওঁর কথা জানিয়ে ফেসবুকে পোস্ট করব।’’ কামনাশিস স্বীকার করে নিয়েছেন, অমলবাবু টাকা না দিলে সেদিন তাঁকে বাড়ি ফিরে আসতে হতো। 
 

আর যিনি এই ঘটনায় নায়ক, সেই অমল কর্মকার অবশ্য নির্বিকার। তাঁর কথায়, ‘‘এর আগেও অনেককেই অনেক ভাবে সাহায্য করেছি। আমাদের কাজই তো এটা।’’ কিন্তু উনি যদি টাকাটা ফেরত না দিতেন? হাসতে হাসতে অমলবাবু বলেন, ‘‘তা হলে ওঁর রাতে ভাল ঘুম হবে না।’’
বুধবার রাতেই বাড়ি ফেরার পথে অমলবাবুর সঙ্গে দেখা করেছিলেন কামনাশিস। টাকা ফেরত দেওয়ার সময়ে কামনাশীষকে তিনি বলেন, ‘‘আজকেই টাকাটা ফেরত দেবেন বলে প্রতিজ্ঞা করেছিলেন নাকি?’’
হাওড়ার আন্দুলের বাসিন্দা অমলবাবু সাতাশ বছর পুলিশে চাকরি করছেন। বুধবারের ঘটনার পরে আমজনতা থেকে শুরু করে হাওড়া পুলিশের উপরমহল, সবারই নজরে পড়েছেন তিনি। বুধবার সকালেও পথচলতি অনেকে এসে তাঁকে ধন্যবাদ জানিয়েছেন। অনেকেই অমলবাবুকে পাঁচশো টাকা ফেরত দেওয়ার প্রস্তাবও দিয়েছেন।
ফেসবুক পোস্টের শেষে কামনাশিস সবার কাছে জানতে চেয়েছিলেন, টাকা ফেরত দেওয়ার সময়ে অমলবাবুকে কি তাঁর আর কিছু দেওয়া উচিত? জবাবে ফেসবুকে অনেকেই ওই পুলিশকর্মীকে বিজয়ায় মিষ্টিমুখ করানোর পরামর্শ দিয়েছেন। টাকা ফেরত দেওয়ার সময়ে কামনাশিস অমলবাবুকে তাঁর বাড়িতে নিমন্ত্রণ করেছিলেন। কাজের চাপে সেই নিমন্ত্রণ রাখা সম্ভব নয় বলে কামনাশিসকে জানান অমলবাবু। উলটে তিনিই কামনাশিসকে একদিন নিমন্ত্রণ করেছেন।